
72.  AARGANG 


NYTAARS-TANKER. 

Gor  Dig  rede,  bliv  Lys;  thi  Dit  Lys  er  kommet,  og  Herrens 
Herlighed  er  opgangen  over  Dig. 

Thi  se,  Morke  skjuler  Jorden,  og  Dunkelhed  Folkene;  men 
over  Dig  skal  Herren  oprinde,  og  over  Dig  skal  hans  Herlig- 
hed ses. 

Og  Hedningerne  skulde  vandre  hen  til  Dit  Lys,  og  Kongerne 
hen  til  det  Skin,  som  er  opgangen  for  Dig. 

Disse  smukke  Ord  af  Profeten  Esaias,  udtalt  for  omtrent 
2675  Aar  siden  i  den  gamle  Stad  Jerusalem,  har  været  en  In- 
spiration og  et  Budskab,  der  har  bragt  Resultater  af  uberegne- 
lig Betydning  for  denne  Verdens  Beboere.  Der  er  indbefattet  i 
disse  Ord  den  store  Tanke  om  en  glimrende  Fremtid  for  Men- 
neskene efter  Dunkelhed  og  Morke.  »Lyset  skinner  i  Mørket, 
men  Mørket  ser  det  ikke.«  Der  var  kun  tre  Mænd  paa  den  Tid, 
som  saa  Lyset  og  »begreb  det«  —  Østens  Astrologer. 

Vi  skal  ikke  indlade  os  paa  Spørgsmaalet  om,  hvad  Tid  paa 
Aaret  Jesus  Kristus  blev  født,  thi  der  er  intet  i  Historien,  som 
med  Bestemthed  angiver  hans  Fødselsdag.  Vi  er  netop  færdig 
med  Julehøjtiden,  men  alle  véd  jo,  at  Julen  oprindelig  var  en 
hedensk  Fest,  som  ikke  havde  nogen  Forbindelse  med  Kristi 


Fodsel.  Det  var  en  Fest  for  Solhvervet,  en  hedensk  Fest  med 
Gilder  og  Forlystelser  i  mange  Dage.  Da  Kristendommen  kom 
saa  langt  frem,  at  den  gjorde  sin  Indflydelse  gældende,  erob- 
rede den  sig  Festen,  fordi  man  var  af  den  Mening,  at  Kristi 
Fodsel  fandt  Sted  paa  den  Tid  af  Aaret,  saaledes  var  det  na- 
turligt at  gøre  Festen  til  en  kristelig  Fest  og  beholde  dens 
Karakter  som  en  Glædens  Fest. 

Solhvervet  for  Nordens  Beboere  højner  deres  Stemning  ved 
Tanken  om  lysere  Dage,  det  smukke  Foraar  og  endelig  Som- 
merens Pragt. 

Stjernen  i  Østen,  der  bebudede  Kristi  Komme,  staar  i  blæn- 
dende Harmoni  med  Solhvervet  og  dets  Betydning  for  Men- 
neskene. 

Til  de  tre  vise  Mænd  i  Østen  var  den  nye  Stjerne  et  Bud- 
skab om  en  Personlighed,  hvis  Dygtighed  skulde  bringe  uni- 
versal Velsignelse  til  alle  Jordens  Slægter,  ja  de  var  bekendt 
med  Profetierne  og  levede  i  den  Forventning,  at  der  skulde 
»opgaa  en  Stjerne  i  Jacob  og  et  Spir  i  Israel«.  Naar  den  nye 
Stjerne  i  sin  glimrende  Pragt  viste  sig  paa  den  østlige  Hori- 
sont og  paa  sin  Bane  mod  Vesten  belyste  de  Myriader  af 
andre  Himmellegemer,  som  den  sejlede  blandt,  saa  var  dette 
en  Aabenbaring  til  Østerlandenes  Astrologer  (de  vise  Mænd) 
om,  at  nu  var  Tiden  kommen,  da  »Fyrsten«,  Israels  Hyrde, 
skulde  fødes. 

Hvorfor  var  der  kun  tre  Mænd,  som  saa  Stjernen?  Fordi 
de  var  de  eneste,  som  havde  tilegnet  sig  Kundskab  om  Uni- 
versets Verdener,  deres  Stilling,  Betydning  og  Indflydelse  paa 
denne  Verden  og  dens  Beboere.  De  rejste  til  Bethlehem,  Da- 
vids Stad,  og  fandt  den  nyfødte  Jødernes  Konge.  De  vise 
Mænds  Budskab  særligt  til  den  lærde  Verden  var:  »Vi  har  set 
hans  Stjerne  i  Øster  og  er  komne  for  at  tilbede  ham.«  Saa- 
ledes blev  den  største  af  Jordens  Sønner  introduceret  til  denne 
Verdens  Lærde;  medens  han  blev  introduceret  til  den  ulærde 
Verden  ved  Englesang  til  Bethlehems  Hyrder  hin  stille  Nat. 

Disse  Begivenheder  er  Bevis  for  Guddommens  Visdom  og 
vel  beregnede  Planer,  thi,  som  Paulus  siger:  »Naar  Tidens 
Fylde  kom,  udsendte  Gud  sin  Søn  for  at  samle  alt  under  et 
Hoved  udi  ham.« 


Endskønt  Verdens  Forhold  paa  den  Tid  ikke  var  de  mest 
gunstige,  kan  man  næppe  i  Verdens  Historie  tænke  sig  en 
Tid,  hvor  Menneskene  var  mere  beredt  paa  at  modtage  Jesus 
Kristus.  Han  modte  vistnok  stor  Modstand  fra  de  Skriftkloges 
Side,  men  der  var  dog  ingen  af  dem,  som  vovede  at  gore  ham 
legemlig  Skade,  hvor  gerne  de  end  vilde,  thi  alle  religiøse 
Samfund  var  berettiget  til  Tolerance  og  Beskyttelse  under  den 
romerske  Regering. 

Dette  var  Aarsagen  til,  at  de  Lovkyndige  altid  provede  paa 
at  fange  Kristus  ved  at  stille  komplicerede  Spørgsmaal  til 
ham,  f.  Eks.:  »Og  de  Ypperstepræster  og  Skriftkloge  søgte  at 
lægge  Haand  paa  ham  i  den  samme  Time,  men  de  frygtede 
for  Folket;  thi  de  forstod,  at  han  havde  sagt  denne  Lignelse 
mod  dem. 

Og  de  tog  vare  paa  ham  og  udsendte  Lurere,  der  anstillede 
sig,  som  om  de  var  retfærdige,  for  at  fange  ham  i  Talen,  paa 
det  de  kunde  overantvorde  ham  til  Øvrigheden  og  Lands- 
hovdingens  Magt. 

Og  de  spurgte  ham  og  sagde:  Mester,  vi  véd,  at  Du  taler  og 
lærer  rettelig,  og  ikke  anser  nogen  Person,  men  lærer  Guds 
Vej  i  Sandhed. 

Er  det  os  tilladt  at  give  Kejseren  Skat  eller  ej? 

Men  da  han  mærkede  deres  Træskhed,  sagde  han  til  dem: 
Hvi  frister  I  mig? 

Viser  mig  en  Penning;  hvis  Billede  og  Overskrift  haver  den? 
Men  de  svarede  og  sagde:  Kejserens. 

Men  han  sagde  til  dem:  Saa  giver  da  Kejseren  det,  Kejse- 
rens er,  og  Gud  det,  Guds  er. 

Og  de  kunde  ikke  fange  ham  i  Ord  i  Folkets  Paahør,  og  de 
forundrede  sig  over  hans  Svar  og  tav.« 

Hvad  religiøs  Tolerance  angaar,  har  der  aldrig  været  bedre 
Forhold  end  som  den  Gang.  Jesus  Kristus  havde  fuldkommen 
Rettighed  til  at  optræde  som  en  kirkelig  Organisator,  da  han 
var  tredive  Aar,  og  om  nødvendigt  at  henvende  sig  til  den  ro- 
merske Landshovding  for  Beskyttelse  i  Udøvelsen  af  sine  reli- 
giøse Tanker. 

Hvis  Jøderne  havde  været  den  raadende  Magt,  var  det  aldrig 
blevet  Jesus  Kristus  tilladt  at  kalde  Apostler,  organisere  sin 


Kirke  og  forkynde  Evangeliet  i  det  hellige  Land,  men  fordi 
det  romerske  Rige  var  det  store  Verdensrige,  og  Judas  Rige 
var  en  underordnet  Magt,  saa  kunde  vor  Mester  udføre  sin 
Mission  og  fuldbyrde  det  Værk,  som  Gud  havde  beskikket 
ham  til. 

Han  viste  Verden  et  Eksempel  i  Ord  og  Gerning.  Han  var  og 
er  det  sande  Lys. 

Hvis  Jøderne  havde  ordnet  deres  Livsforhold  saaledes,  som 
Profeten  Esaias  raadede  dem  til  at  gøre:  »Gør  Dig  rede,  thi 
Dit  Lys  er  kommet,  og  Herrens  Herlighed  er  opgangen  over 
Dig«,  saa  vilde  deres  Situation  have  været  helt  anderledes, 
end  den  var,  blev  og  er  nu. 

Ved  sit  konsekvente  Liv  og  Lydighed  mod  Guds  Bud  over- 
vandt han  Døden  og  Gravitationens  Magt,  og  med  Tankens 
Hastighed  gik  han  til  sin  Faders  Trone,  og  han  har  efterladt 
et  Navn  og  Berømmelse,  som  aldrig  skal  forringes  eller  for- 
glemmes, nej,  Minderne  om  de  mirakuløse  Tilkendegivelser 
ved  hans  Komme  til  denne  Verden,  hans  enestaaende  Dristig- 
hed i  at  erklære,  at  det  Gamle  var  kulmineret  og  alt  var  nyt, 
har  levet  og  samlet  mere  og  mere  Anerkendelse  det  ene  Aar- 
hundrede  efter  det  andet  indtil  denne  Dag.  Han  er  det  sande 
Lys,  som  oplyser  Verden.  Han  aabenbarede  ved  sit  personlige 
Eksempel  Menneskets  Muligheder:  Lydighed  mod  de  Love, 
som  han  adlød,  vil  bringe  de  samme  Velsignelser  til  alle  Men- 
nesker —  det  evige  Liv  —  som  er  at  kende  Gud  og  hans 
Værker. 

Han  aabenbarede,  at  Tanken  er  Menneskets  Skæbne;  at  der 
vil  komme  en  Tid  for  alle  Mennesker,  der  holder  Livets  Love, 
at  de  ikke  alene  i  Tanken  skal  kunne  besøge  andre  Verdeners 
Beboere,  men  som  udviklede  Fornuftvæsener  —  som  levende 
Sjæle  —  med  Tankens  Hastighed  besøge  hvilken  som  helst 
Verden  i  Rummet,'  ligesom  Jesus  Kristus. 

Med  disse  Tanker  begynder  vi  Aaret  1923  med  stor  For- 
ventning om  Fremgang  mod  dette  Maal. 

Vi  onsker  alle  Mennesker  et  godt  Nytaar. 

Som  et  Resumé  citerer  vi  Aage  Hermanns  smukke  Digt  i 
»B.  T.«  20.  Novbr.  1922: 


Din  Stemme  er  aldrig  forstummet, 
Din  Tone  skal  aldrig  dø, 
den  sejler  et  Sted  gennem  Rummet 
over  Verdens  vuggende  Sø, 

et  Sted  i  Nettet  den  daler, 

Hallo!  Amerika  taler 
med  Danmarks  græsgrønne  0. 

Som  Nettet  spændes  min  Tanke, 
det  dirrer  af  Lys  og  Lyn, 
nu  sprænges  den  sidste  Skranke, 
som  spærred  for  Digterens  Syn, 

jeg  hører  Koraløen  suse 

af  Palmer,  og  Vandbølgen  bruse, 
naar  Niagara  rynker  sit  Bryn. 

Og  videre  Tanken  skal  vandre, 
nu  holder  slet  intet  den  fast, 
fra  denne  Klode  til  andre, 
til  MarsMkets  Modtagermast, 
i  Natmørket  Sølvfnug  dryssed', 
det  er  som  Kloderne  kyssed' 
hinanden,  da  Afstanden  brast. 

O,  hør  fra  den  fjerneste  Zone 
naar  hid  paa  sin  vingede  Hæl 
en  Kunstners  skælvende  Tone, 
som  rummer  hele  hans  Sjæl, 
den  bæres  af  evige  Kræfter 
og  lever  Aartusinder  efter, 
han  sover  bag  Kistens  Fjæl. 

Jeg  hører  de  brusende  Floder, 
som  strømmer  mod  Afrikas  Kyst, 
jeg  hører  de  syngende  Kloder, 
naar  alting  for  andre  er  tyst. 
Gud  selv  kan  høre  de  Tanker, 
som  stiger  fra  Hjertet,  der  banker 
af  Fryd  i  mit  Menneskebryst. 

AFLØSNING. 

Str.  Astrid  Nielsen  er  afløst  som  Missionssekretær  og  Str. 
Karla  Hansen  fortsætter  sin  Gerning;  men  al  Korrespondance, 
Rapporter  og  alt,  som  angaar  Missionen,  maa  sendes  til  Mis- 
sionspræsidenten. 

NAAR  A ANDEN  FORLADER  LEGEMET. 

Af  Morten  A.  C.  Nicolaysen. 

I  Tilslutning  til  Artiklen  »Førend  Solvstrengen  løsnes«  skal 
jeg  her  fremføre  et  troværdigt  Vidnesbyrd,  som  fuldtud  be- 
kræfter de  deri  fremsatte  videnskabelige  psykiske  Under- 
søgelser om  den  æteriske  Forbindelsesstreng  mellem  Legemet 
og  Aanden,  lignelsesvis  som  Navlestrengen  er  et  Forbindel- 
sesled mellem  Moderen  og  det  nyfødte  Barn.  Det  er  et  af 
Evangeliets  Formaal  at  forkynde  den  »udødelige  Aands«  Vir- 
kelighed. Det  kan  derfor  ogsaa  være  paa  sin  Plads  at  bevise 
det  saa  nært,  som  det  er  muligt  og  overlade  Resten  til  den 
personlige  Tro,  som  gør  sig  gældende  i  alle  Livets  Forhold. 
Menneskene  er  i  høj  Grad  fulde  af  Tvivlsaand  og  Vantro  paa 
Grund  af  overhaandtagende  Ugudelighed,  og  mange  siger 
ligesom  i  Noahs  Dage:  Lad  os  spise  og  drikke  og  nyde  Livet 
efter  vore  egne  Lyster,  medens  det  er  i  Dag,  for  i  Morgen  skal 
vi  maaske  dø,  og  dermed  er  Enden  paa  Livet.  Det  er  muligt 
for  Mennesket  gennem  Jesu  Kristi  Evangelium  at  blive  klar 
over,  at  det  besidder  en  udødelig  Aand,  og  at  denne  Aand  vil 
blive  opløftet  til  de  højeste  Fremskridt  ved  at  efterfølge  og 
adlyde  Evangeliet.  En  Beretning  som  den  nedenstaaende  bli- 
ver derfor  ogsaa  en  betydelig  Medhjælp  til  Troen  derpaa  for 
det  tvivlende  og  famlende  Individ,  som  maaske  inderst  i  sit 
Hjærte  gerne  vil  tro,  men  ogsaa  samtidig  kræver  en  Smule 
Forstaaelse  af  en  saa  vigtig  Sag.  Jeg  har  fundet  den  i  et  af 
det  berømte  franske  videnskabelige  Akademi  fornylig  be- 
lønnet Prisskrift  for  Beviser  for  Aandens  Eksistens. 

I  1910  døde  der  i  de  Forenede  Stater  en  Mand,  som  nød  alle 


Medborgeres  hojeste  Agtelse.  Han  var  en  kundskabsrig,  in- 
telligent Mand  med  udstrakte  medicinske  Kundskaber.  Sam- 
tidig besad  han,  hvad  man  kalder  en  overordentlig  »synsk« 
Evne  eller  Klarsyn,  det  vil  sige,  at  han  fra  Guds  og  Naturens 
Haandvar  saaledes  udviklet  og  konstitutionel  udrustet,  at  hans 
aandelige  Jeg  eller  Legeme  under  Viljesanspændelse  kunde 
unddrage  sig  det  fysiske  eller  synlige  Befordringslegeme  og 
»se«,  som  kun  de  »aandelige«  Øjne  formaar  at  »se«.*) 

Denne  Doktor  anvendte  ved  flere  Tilfælde  sit  »Klarsyn«  til 
at  bestemme  Sygdommes  Natur.  Han  skrev  sine  Livserin- 
dringer og  beskriver  deri  Dodsovergangen  til  Aandens  »Op- 
standelse« eller  Frigorelse  fra  Legemet  bl.  a.  som  folger: 

»Mine  klarsynske  Fakulteter  tillod  mig  at  studere  Dodens 
psykiske  og  fysiologiske  Fænomener  ved  en  døende  Persons 
Sygeleje.  Det  var  overfor  en  Kvinde  i  ca.  60  Aars  Alderen, 
som  jeg  ofte  havde  givet  medicinske  Raad.  Da  hendes  Dods- 
time  indtraf,  var  mit  eget  Helbred  fuldkommen  sundt,  saa 
det  var  muligt  for  mine  klarsynske  Fakulteter  at  virke 
uhindret.  Jeg  indtog  min  Plads  paa  en  saadan  Maade,  at  jeg 
ikke  kunde  ses  eller  forstyrres  i  mine  aandelige  Iagttagelser, 
og  foresatte  mig  at  studere  Dodens  mystiske  Overgang. 

Jeg  saa,  at  den  fysiske  Organisation  ikke  længere  var  det 
intellektuelle  Princips  Opgave  voksen,  og  det  forekom  mig,  at 
de  forskellige  indvendige  Organer  modsatte  sig  Aandens  Bort- 
gang. Muskelsystemet  søgte  at  bevare  sine  Bevægelseskræfter. 


*)  Profeten  Joseph  Smith  var  uden  Tvivl  konstitutionel  udstyret 
med  samme  overordentlige  Klarsyns  Fakulteter,  Evne  og  Kraft; 
men  modsat  andre  Mennesker  paa  den  Tid  var  hans  aandelige  Jeg 
i  nær  Berøring  med  Faderen  og  Jesus  Kristus  og  med  hellige  Væ- 
sener eller  guddommelige  Engle,  og  han  var  under  umiddelbar 
Inspiration  af  Hellig  Aanden,  som  udforer  sin  Mission  i  Forening 
med  Faderen  og  Sonnen.  Han  nærmer  sig  ogsaa  i  denne  Hen- 
seende Frelseren  —  den  største  »Seer«  paa  Jorden  —  idet  han  som 
Jesus  Kristus  stod  frem  og  talte  som  den,  der  havde  Autoritet. 
Modsat  Tidens  Lærde,  Skriftkloge  og  Præster  stod  han  op  som 
den,  der  havde  Myndighed,  som  han  ogsaa  selv  paastod,  han  havde, 
og  som  hele  hans  Mission  beviste. 


8 

Vaskular  (Kar)  Vævet  kæmpede  for  at  beholde  det  vitale  Prin- 
cip. Nervesystemet  kæmpede  med  hele  sin  Kraft  mod  Ud- 
slettelsen af  den  fysiske  Sans  eller  Følsomhed,  og  Hjerne- 
systemet prøvede  at  bevare  det  intellektuelle  Princip.  Legemet 
og  Aanden  modsatte  sig  deres  endelige  fremtvungne  Ad- 
skillelse. Denne  indre  Strid  syntes  først  at  frembringe  pine- 
fulde og  forstyrrende  Fornemmelser.  Jeg  var  alligevel  glad 
ved  at  bemærke,  at  disse  fysiske  Tilkendegivelser  ikke  tydede 
paa  Sorg  eller  Ubehagelighed,  men  simpelthen  paa  et  Af- 
skedshaandtryk  af  Aanden  eller  Sjælen  til  den  fysiske  Orga- 
nisme. Lidt  efter  blev  Hovedet  omgivet  af  et  Lufthylster,  da 
jeg  pludselig  saa  Hjernen  og  den  bageste  Del  af  Hjernen  ud- 
vide deres  underordnede  Dele  og  standse  deres  Virksomhed. 
De  blev  gennemsyret  af  de  vitale  Principer  i  Elektricitet  og 
Magnetisme,  som  baner  sig  Vej  til  Legemets  Bidele.  Hjer- 
nen fik  med  andre  Ord  ti  Gange  mere  Overhaand  end  under 
dens  normale  Tilstand.  Dette  Fænomen  gaar  som  Regel  forud 
for  den  fysiske  Fraskillelse. 

Endvidere  bemærkede  jeg  den  iværksatte  Virksomhed, 
hvorved  Sjælen  og  Sindet  fraskilte  sig  Legemet.  Hjernen  til- 
trækker sig  Elektricitetens  Elementer,  Magnetisme,  Bevæ- 
gelse, Liv  og  Følsomhed,  som  er  spredt  over  hele  Organis- 
men. Hovedet  blev  lysstraalende,  og  jeg  bemærkede  samtidig, 
at  Legemets  Ydre  blev  koldt.  Hjernen  antog  en  særlig  Glans 
og  Lysstyrke. 

Fra  den  flydende  Atmosfære,  som  omgav  Hovedet,  saa  jeg 
et  andet  Hoved  blive  dannet,  som  mere  og  mere  tydelig  an- 
tog bestemt  Form.  Det  straalede  saa  stærkt,  at  jeg  næppe 
kunde  taale  at  se  paa  det.  Men  det  stærke  Lys  forsvandt  til 
en  vis  Grad,  medens  det  flydende  Hoved  blev  fortættet.  Jeg 
slutter  mig  derfra  til,  at  de  flydende  Elementer,  som  var  ble- 
ven tiltrukket  fra  alle  Legemets  Dele  mod  Hjernen  og  derpaa 
udledet  under  Dannelsen  af  en  særegen  Atmosfære,  at  de 
forhen  var  fast  forenet  i  Henhold  til  Universets  overlegne 
Affinitetsprincip,  som  gør  sig  gældende  i  enhver  nok  saa  lille 

Stofdel  (Materie).  Det  var  med  Overraskelse  og  Beundring,  at 
jeg  fulgte  Fænomenets  Faser.  Paa  samme  Maade  som  jeg  saa 
det  flydende  Hoved  blive  skilt  fra  Hjernen,  saa  jeg  efterhaan- 
den  Nakken,  Skuldrene,  Kroppen  og  endelig  hele  det  flydende 
Legeme.  Det  stod  tydeligt  for  mig,  at  de  intellektuelle  Dele 
af  det  menneskelige  Væsen  er  begavet  med  et  Valgslægtskabs 
Tiltrækningskraft,  som  tillader  dem  at  forenes  i  Dødsøjeblik- 
ket. De  skæmmende  Mangler  og  Misdannelser  hos  det  fysiske 
Legeme  var  næsten  fuldstændig  forsvundet  fra  det  flydende 
Legeme. 

Medens  dette  aandelige  Fænomen  tydeligt  udviklede  sig 
foran  mine  klarsynske  Fakulteter  og  de  nærværende  Folks 
tilslørede  Øjne,  forekom  det  mig,  at  den  Døendes  Legeme 
gennemgik  alle  Tegn  paa  Forstyrrelse  og  Pine.  I  Grunden 
var  de  uægte,  da  de  kun  tilkendegav  de  vitale  og  intellek- 
tuelle Kræfters  Unddragelse  fra  hele  Legemet  for  at  koncen- 
trere sig  i  Hjernen  og  endelig  i  en  ny  Organisme.  Sindet  eller 
den  for  Kødet  blottede  Intelligens  rejste  sig  op  i  en  ret  Vin- 
kel over  Hovedet  paa  det  forladte  Legeme,  men  førend  den 
endelige  Adskillelse  af  Baandet,  som  havde  forbundet  de  fy- 
siske og  intellektuelle  Dele  for  saa  længe,  saa  jeg  en  vital 
elektrisk  Strøm  (det  var  »Sølvstrengen«)  danne  sig  paa  Ho- 
vedet af  den  Døende,  og  den  blev  Basis  for  et  nyt  flydende 
Legeme.  Dette  gav  mig  en  bestemt  Overbevisning  om,  at  Dø- 
den er  en  Slags  Genfødelse  (Opstandelse*)  af  en  Sjæl,  hvor 


*)  Jeg  har  indflettet  Ordet  »Opstandelse«  i  Parentes,  fordi  Iagt- 
tagerens Beskrivelse  af  Aandens  tilsyneladende  »nye  Fødsel«  ud- 
mærket svarer  til  Benævnelsen  »en  Opstandelse«  af  Profeten  Alma 
i  det  særdeles  oplysende  40.  Kap.  af  Mormons  Bog,  hvor  han  siger 
i  15.  Vers:  »Der  findes  nogle,  som  har  forstaaet  det  saaledes,  at 
Sjælens  Salighed  eller  Elendighed  før  Opstandelsen  var  en  første 
Opstandelse.  Ja,  jeg  tilstaar,  det  kan  kaldes  en  Opstandelse,  naar 
Aanden  eller  Sjælen  oprejses  og  overantvordes  til  Lyksalighed  eller 
Elendighed  i  Overensstemmelse  med  Ordene,  som  er  bleven  talet.« 

Man  vil  lægge  Mærke  til,  at  Alma  i  det  citerede  Vers  taler  om 
Aanden  paa  det  Tidspunkt,  den  forlader  Legemet,  og  i  Henhold  til 
sine  Gerninger  i  Livet  til  det  Gode  eller  Onde  ifølge  Kristi  Maale- 

Aanden  opstaar  fra  et  underordnet  Forhold  til  en  mere  for- 
trinlig eller  overlegen,  og  at  et  Barns  Fødsel  i  denne  Verden 
eller  Aandens  sukcessive  Indtræden  eller  Dannelse  i  den 
æteriske  Verden  staar  i  et  lignende  Forhold  til  hinanden. 
Intet  manglede  i  »Fodselen«s  Symbolik,  end  ikke  »Navle- 
strengen« (d.  v.  s.  »Sølvstrengen),  som  den  fandtes  forbilled- 
lig i  den  livskraftige  Lysstreng.  Dette  elektriske  Baand  mel- 
lem de  to  Organismer  fortsattes  i  nogen  Tid.  Jeg  opdagede 
da,  hvad  jeg  ikke  havde  opfattet  i  mine  psykiske  Undersøgel- 
ser, at  en  mindre  Del  af  Livsflydenheden  vendte  tilbage  til 
det  fysiske  Legeme  saasnart  »Strengen«  eller  det  elektriske 
Baand  var  brudt.  Denne  Flydenhed  eller  elektriske  (æteriske) 
Element,  som  flyder  over  hele  Organismen,  forebygger  Le- 
gemets hastige  Opløsning.  Saa  snart  Aanden  var  befriet  fra 


stok  enten  tiltrækkes  til  de  Retfærdiges  bedre  Selskab  eller  maa 
forblive  jordbunden  (i  Aandeverdenen  omkring  Jorden)  blandt  de 
brogede  og  de  ugudelige  Samfund,  alt  i  Overensstemmelse  med 
den  indre  aandelige  Bygning  (Sjæl),  som  det  selv  har  opbygget, 
enten  til  Dods-  eller  Livslugt,  gennem  dets  Levnetslob.  Og  naar 
man  i  denne  Forbindelse  tænker  paa  Skriftens  Omtale  af  »Aander- 
nes  Fængsel«,  maa  man  snarere  se  det  i  Lyset  af  en  lavere  aande- 
lig  Tilstand  end  et  afstukket  Begrænsningsomraade  omkring  Jor- 
den. Ifølge  forskellige  Tilkendegivelser  fra  Aandeverdenen  kan  vi 
slutte  os  til,  at  Aandens  Personlighed  fortsætter  sine  Beskæftigelser 
ifølge  sine  jordiske  Kundskaber,  Attributter  og  Inklinationer. 

Fra  dens  egen  aandelige  Selskabskreds  vil  Personligheden  der- 
paa  senere  ifølge  Guds  Tidsbestemmelser  blive  overklædt  enten  det 
himmelske  (se  2.  Kor.  Brevet  5.  Kap.  1.— 6.  V.),  det  semi-himmelske 
(ifølge  Millenniets  Herlighed)  eller  et  nyt  jordisk-dødeligt  (ogsaa 
kaldet  telestialt)  Legeme;  og  ifølge  Guds  Barmhjærtighed  og  Ret- 
færdighed vil  Sjælen  fortsætte  Livets  Bane  i  disse  Herligheds  Gra- 
dationer mod  nye  aandelige  Fremskridt,  eftersom  det  selv  har 
gjort  sig  fortjent  til,  og  som  Alma  betegner  ved  Legemets  egentlige 
Opstandelse  paa  forskellige  Tidspunkter. 

Nutidens  Aands-Lærde  ser  mere  og  mere  i  Lyset,  ad  Tænknin- 
gens og  Erfaringens  Vej  de  samme  Resultater  af  Menneskets  aande- 
lige Liv  og  Levnet,  som  Alma  for  adskillige  Aarhundreder  saa  dem 
og  paa  samme  Maade,  som  Apostlene  Paulus  og  Joseph  Smith  saa 
dem,  og  som  andre  Ældster  i  denne  sidste  Uddeling  glimtvis  har 
set  dem. 

det  sejge  Baand  eller  Strengen  mellem  den  og  Legemet,  be- 
mærkede jeg,  at  Aandens  nye  flydende  Organisme  var  ble- 
ven særegen  ved  sin  nye  Form,  men  at  det  almindelige  Ydre 
havde  sit  tilfælles  med  dets  jordiske  Genfærd.  Det  var  umu- 
ligt for  mig  at  se,  hvad  der  rorte  sig  i  denne  genoplivede  In- 
telligens, men  jeg  lagde  Mærke  til  dens  rolige  Optræden  og 
dens  Forbavselse  over  den  dybe  Sorg  hos  de  Nærmeste,  som 
græd  i  Nærheden  af  hendes  Legeme.  Hun  syntes  at  overveje 
deres  Uvidenhed  om,  hvad  der  virkelig  var  sket.« 

»Journal  of  Surgeiy  and  Medicine«  of  St.  Louis,  Nov.  1839, 
bekræfter,  hvad  jeg  oversatte  fra  Lorenzo  Youngs  Autobio- 
grafi, idet  en  bekendt  Doktor  under  en  Sygdom  blev  opgivet 
som  dod.  Han  beskriver,  hvad  han  folte  under  Dødstilstan- 
den, medens  Aanden  efterhaanden  unddrog  sig  Legemet;  han 
saa  sit  eget  kødelige  Legeme  ligge  paa  Lejet.  Han  folte,  at  han 
var  sig  selv,  at  han  var  den  samme  aandelige  Personlighed, 
at  han  tænkte  som  ellers,  men  at  han  var  mere  levende  end 
nogensinde,  befriet  fra  Sygdommens  Smerter.  Han  gik  om- 
kring i  Værelset,  saa  sig  selv  pludselig  ifort  Klæder  og  gik  ud 
paa  Gaden. 

Hans  Beskrivelse  af,  hvad  der  foregik,  og  hvad  han  folte 
under  Omstændighederne  i  Luften  over  en  nærliggende  Skov 
og  Bjerge  o.  s.  v.  vil  fylde  otte  Sider  i  »Stjernen«,  saa  jeg  skal 
afholde  mig  derfra.  Men  til  endnu  en  Bekræftelse,  han  saa 
»Sølvstrengen«,  som  han  ligner  med  en  Traad  i  en  Edder- 
kops Næt  og  en  tynd  Traadlinje.  I  det  Øjeblik,  han  følte  sig 
draget  tilbage  til  sit  Legeme,  saa  han  et  Ansigt,  præget  af  en 
uudsigelig  Kærlighed  og  Ømhed  i  sine  Træk,  som  styrkede 
hans  Tro.  Det  var  formodentlig  en  vogtende  Engel,  og  mu- 
ligt er  det,  at  han  blev  draget  tilbage  ifølge  Bøn  til  Gud,  da 
han  saa  sin  Hustru  og  Søster  ligge  knælende  ved  hans  Døds- 
leje, efter  at  han  havde  forladt  sit  Legeme. 

Jeg  har  i  Artiklerne  om  »Uden  Gud  og  uden  Haab«,  »Døden 
og  dens  Mysterier«,  »Sølvstrengen«,  »En  Lynfart  i  Universet« 

og  nærværende  Artikel  prøvet  at  nærme  mig  Hr.  X's  Fore- 
spørgsler i  Januar-Numret  1922  af  »Stjernen«:  »Hvor  er  Døds- 
riget, hvad  er  de  Døde  beskæftiget  med,  og  hvad  er  deres 
Fremtidsmuligheder«. 

Jeg  føler,  at  der  er  mange  Mennesker  i  Danmark,  som  den 
samme  Tanke  beskæftiger,  men  atter  giver  fra  sig  med  et 
haabløst  Suk. 

Jesu  Kristi  Kirke  af  Sidste  Dages  Helliges  Standardværker 
Bibelen  (mere  videnskabelig  end  mange  aner),  Mormons  Bog, 
Pagtens  Bog,  Den  kostelige  Perle,  den  Kirkehistorie  og  Tids- 
skriftsliteratur,  som  f.  Eks.  »Stjernen«,  vil  ved  et  grandigt 
Studium  besvare  disse  Spørgsmaal  tydeligere,  end  noget  mo- 
derne teologisk  Universitets-Fakultet  vil  være  i  Stand  til  at 
besvare  dem,  fordi  én  Aabenbaring  fra  Herlighedens  Intelli- 
genser (Faderen,  Sønnen  og  Hellig  Aanden)  er  mere  værd 
end  al  Verdens  Teologers  støvede  Stridsskrifter  efter  bestemte 
Lyspunkter  i  Mørket.  Dermed  er  ikke  noget  sagt  til  Forklej- 
nelse for  mange  udmærkede  og  begavede  Prædikanter  og 
Skribenter,  som  har  studeret  Teologi  og  været  nidkære  In- 
strumenter og  Banebrydere  i  Jesu  Kristi  Forgaarde  for  at 
indprente  deres  Medmennesker  Forsonerens  Livsværk  og  dybe 
sædelige  og  sociale  Sandheder.  Ære  være  saadanne  oprigtige 
og  troende  Fortolkeres  Minde. 


SALMESANG  OG  MUSIK  ER 
GUDDOMMELIG. 

Musiken  er  baade  en  Videnskab  og  en  Kunst  af  behagelige, 
rørende,  æggende  Lyde  i  Harmoni  med  hverandre.  Som 
Videnskab  er  den  paa  én  Gang  en  af  Livsvisdommens  smukke 
og  høj  trækkende  grønne  Grene,  som  giver  de  aandelige  Fa- 
kulteter en  udmærket  Anledning  for  Beskæftigelse,  idet  den 
omfatter  en  Kundskab  baade  af  de  harmoniske  og  rytmiske 
Lyde-Proportioner,  af  musikalske  Toneafstande  og  Takt.  Som 
Kunst  er  den  en  af  de  stilfuldeste  og  ædleste  Øvelser,  der  yder 

tilstrækkelig  Raaderum  for  Bedømmelse  og  Smag  og  meddeles 
af  de  højeste  og  reneste  Følelser,  for  hvilke  Forestillingskraf- 
ten  og  Hjærtet  er  modtageligt,  fordi  den  bestaar  i  en  virkelig 
Fremvisning  af  de  musikalske  Lydes  Skønheder,  i  Melodiens 
og  Harmoniens  endeløse  Forbindelser  og  Forandringer.  Mu- 
siken  er  derfor  berettiget  til  at  staa  i  Rang  med  de  skønne 
Videnskaber  og  Kunster  og  at  klassificeres  med  Menneskets 
prisværdigste  Studier  og  Øvelser;  og  den  er  i  saa  Henseende 
med  Rette  bleven  opmuntret  og  lovprist  af  de  største  Filo- 
sofer og  Moralister,  Digtere  og  Talere  og  naturligvis  ogsaa 
Komponisterne  i  forskellige  Tidsaldre  og  Nationer. 

Musiken  er  samtidig  med  Skabelsen.  Medens  Jordens  Grund- 
vold lagdes,  »sang  Morgenstjernerne  tilsammen,  og  alle  Guds 
Sønner  istemte  af  Glæde«.  De  musikalske  Lydes  Teori,  selv 
om  den  er  ordnet  og  varieret  ifølge  Menneskets  Kunst,  kan  i 
Sandhed  regnes  blandt  Guds  Værker,  hvis  store  Visdom  i  Be- 
gyndelsen fastsatte  Harmoniernes  naturlige  Toneafstande, 
ligesom  den  beskikkede  Vindenes  Kurs  og  Atmosfærens  Vægt. 
Hvem,  der  overskuer  den  vidunderlige  Symetri,  som  er  frem- 
stillet i  Naturens  materielle  og  intelligente  System,  kan  for- 
staa  det  selvindlysende  naturlige  i  de  gamle  Filosofers,  Py- 
thagora's  og  Platon's,  Lærdomme,  at  selve  Universet  hviler 
paa  Harmoniens  Principer.  Hvem,  der  betragter  den  be- 
undringsværdige Orden,  i  hvilken  de  himmelske  Kloder  fort- 
sætter deres  Løb  gennem  Verdensrummet  og  majestætisk  for- 
kynder Skaberens  Fornemhed  og  Godhed,  kan  staa  fortabte 
overfor  Meningen:  »Sfærernes  Musik«.  Men  om  Naturen  er 
udstyret  med  harmoniske  Proportioner,  er  den  ikke  da  i  lige 
Maade  begavet  med  melodiske  Lyde?  Hvad  er  Lunde-  og 
Skovfuglenes  uinstruerede  Melodier  og  Triller?  Melodier  lige- 
saa  søde  og  fangende  som  Orfeus'  Sangspil  eller  Davids 
Harpetoner;  hvad  er  de  andet  end  Naturens  Melodier?  Og 
hvilke  Forældre  har  ikke  følt  de  fortryllende  Fornemmelser 
fra  deres  Børns  melodiske  Nynnen,  —  Toner,  der  i  Naturens 
Simpelhed  udtrykte  deres  glade  Følelser,  og  det  endog  forend 
de  kunde  forbinde  deres  barnlige  Tanker  og  Antagelser  med 
nogen  ordentlig  Tale. 

Ligesom  Musikens  Principer  eksisterer  i  Naturen,  saaledes 

har  der  maaske  aldrig  paa-  denne  Planet  været  et  Folk  eller 
en  Familje  uden  nogen  Slags  Musik.  Naar  Hjærtet  bevæges, 
venter  den  uskolede  Natur  ikke  paa  Ord  for  at  udtrykke,  hvad 
den  føler;  og  Menneskeslægten  har  altid  uvilkaarligt  udtrykt 
deres  forskellige  Sindsbevægelser  under  Glæde  og  Sorg  »i 
langtrukne  Toner  og  Stemmens  Melodier«,  mere  eller  mindre 
iflettet  Melodiernes  Egenskaber.  Den  vokale  Musik  gik  uden 
al  Tvivl  forud  for  den  instrumentale,  og  dog  har  vi  et  minde- 
værdigt Bevis  for  de  musikalske  Instrumenters  meget  tidlige 
Brug.  I  den  antidiluvianske  Verden  var  Jubal  »Fader  til  alle 
de,  der  legede  paa  Harpe  og  Fløjte«.  Laban  af  Syria  beklagede 
sig  over,  at  han  ikke  havde  Anledning  til  at  sende  Jakob  og 
hans  Hustruer  af  Sted  »med  Fornøjelse,  med  Sange,  med 
Tromme  og  med  Citer«.  Paa  det  røde  Havs  Bredder  besang 
Moses  og  Israels  Mænd  i  Forening  med  Miriam  og  hendes 
kvindelige  Tamburin-Kor  i  hoje  Lovtoner  Jehovah,  deres  Be- 
frier. I  Ægyptens  tidligste  Optegnelser  har  vi  særskilte  Kapit- 
ler om  baade  deres  vokale  og  instrumentale  Musik.  Det  var  i 
de  første  Stadier  af  den  græske  Historie,  at  de  smaa  Stammer 
under  Orfeus',  Musæus'  og  Amphions  fortryllende  Sange  og 
Spil  blev  draget  sammen  i  national  Enhed  og  Civilisation. 
Ejheller  var  Rom  i  dens  raa  og  plumpe  saavel  som  dens  mest 
pragtfulde  og  polerede  Tidsperioder  uden  Musikens  national- 
samlende Indflydelse. 

De  lyriske,  elegiske  og  episke  Skjalde  i  Oldtiden  var  som 
Regel  alle  Musikere  og  sang  deres  poetiske  Frembringelser  i 
deres  egne  Melodier.  De  nationale  Grundlæggere,  Lovgivere  og 
Vismænd  benyttede  sig  af  Musikens  Magt;  og  Lovene,  baade 
de  gudelige  og  verdslige,  Lærdommene  i  Religion  om  Filosofi, 
Historierne  om  Guder,  Helte  og  Nationer  blev  offentlig  sunget 
til  Lyrens  Strenge.  Ja  Musiken  blev  i  Virkeligheden  fremholdt 
som  en  væsentlig  Del  af  den  almindelige  Uddannelse;  og 
endog  Plato,  som  overfor  Ungdommen  var  streng  i  Opdragel- 
sen og  hvorledes  de  benyttede  deres  Tid  til  egen  Fremgang, 
tillod  dem  ikke  mindre  end  tre  Aar  til  at  lære  Grundlaget  for 
denne  beundrede  Kunst. 

Hvorledes  forholder  det  sig  i  Nutiden?  Er  ikke  Kærligheden 
til  Musikkunsten  bleven  universelt  bevist?  Se  ud  over  hele 

Verden,  og  hvor  vil  man  finde  et  Folk,  civiliseret  eller  raat, 
kristeligt  eller  hedensk,  blandt  hvilket  der  ikke  -er  nogen 
Slags  Musik? 

Selv  om  Musiken  har  været  universelt  kendt  og  beundret, 
saa  har  Kunstarten,  som  man  har  modtaget  i  de  forskellige 
Tider  og  Nationer,  været  forskellig;  den  har  varieret  fra  de 
groveste  Melodier  paa  Hyldeflojten  til  de  mest  skønne  og  for- 
finede Kompositioner  paa  det  majestætiske  Orgel.  Ved  de 
borgerlige  Anledninger  og  Formaal  har  Musiken  ligeledes 
spillet  en  fremtrædende  Rolle.  Den  har  afhjulpet  Sorgen  og 
spredt  den  nedtrykte  Stemning  ved  Begravelser  og  forhøjet 
Fornøjelsen  og  Glæden  ved  Festiviteter,  den  har  opmuntret 
Sindet  under  Fredens  Retræte  og  sat  Fart  i  Soldaterne  paa 
Slagmarken  og  besjælet  Teatrets  Scener. 

Men  det  har  alligevel  til  alle  Tider  og  blandt  alle  Nationer 
været  under  Gudstjenesten,  at  Musiken  har  staaet  til  Tjeneste; 
det  vilde  maaske  heller  ikke  gaa  for  vidt  at  paastaa,  at  dette 
var  dens  forste  Benyttelse.  Det  kan  næppe  heller  betvivles,  at 
Menneskets  forste  poetiske  Udgydelser  var  Hymner  til  Ære 
for  den  højeste  personlige  Gud;  og  de  første  musikalske  For- 
søg var  simple  Melodier,  i  hvilke  disse  guddommelige  Stem- 
ninger og  Syner  blev  besunget.  Efter  at  de  første  forskellige 
Stammer  havde  forladt  den  sande  Gudsdyrkelse  af  Jahovah 
og  dannet  sig  selv  »mange  Herrer  og  mange  Guder«  eller  Af- 
guder, var  deres  forste  Sange  og  Melodier  til  Ære  for  deres 
paagældende  Guddomme.  Det  var  saaledes  Tilfældet  i  Fo- 
nicien,  i  Grækenland  og  i  enhver  Nation  i  den  hedenske  Ver- 
den. Men  det  vedblev  ogsaa  at  være  Tilfældet  blandt  Til- 
bederne af  den  sande  Gud  —  Israels  Jehovah  —  at  Musiken 
indtog  en  fornem  Plads  i  Gudsdyrkelsen  til  hans  Navns  Ære. 

(Fortsættes.) 


Visdom  er  bedre  end  Perler,  og  alle  de  Ting,  man  har  Lyst 
til,  kunne  ikke  lignes  med  den. 

NYTAARS-DIGT. 

Nu  drager  Nytaar  over  Land 

med  nye,  friske  Kræfter, 

nu  strømmer  Lysets  gyldne  Flod 

med  Liv  og  Glæde  efter; 

nu  længes  Dagen  mer'  og  mer', 

snart  tændes  sælsomt  Vaarens  Skær 

af  Evighedens  Flamme. 

Tilbage  kommer  al  den  Pragt, 

der  blegned'  over  Enge, 

den  milde  Sol  saa  underfuld 

fornyer  alle  Vænge. 

I  tusind  Aar  skal  Jorden  staa 

i  Sommerpragt  med  Himmel  blaa, 

naar  Hvilens  Dag  oprinde. 

Det  Gamle  forbigangen  er 

bag  Evighedens  Tæppe, 

nu  skal  det  Nye  bane  Vej 

til  det,  vi  drømte  næppe. 

Tilgiv  og  glem  —  forglem  det  ej  — 

da  er  vi  paa  den  rette  Vej 

til  Guds,  vor  Faders  Rige. 

De  rette  Tanker  fødes  der, 

hvor  ingen  Fordom  findes, 

de  rette  Tanker  faar  Du,  naar 

Du  ingen  Uret  mindes. 

Tilgiv  og  glem,  som  det  Guds  Lam, 

der  ydmyg  bar  al  Verdens  Skam 

og  nu  har  Livets  Krone. 

W.  Muller. 

